
Nr. P.L.X - 329
R a p o R t

asupra proiectului de Lege

pentru ratificarea Convenţiei Consulare

între România şi Federaţia Rusă,

semnată la Moscova la 4 iulie 2003

Cu adresa nr. P.L.X-329 din 26 mai 2004, în conformitate cu art. 89 din Regulamentul Camerei Deputaţilor cu modificările şi completările intervenite prin Hotărârea Camerei Deputaţilor nr.23/2003, Comisia pentru politică externă a fost sesizată pentru dezbatere şi avizare în fond, cu proiectul de Lege pentru ratificarea Convenţiei Consulare între România şi Federaţia Rusă, semnată la Moscova la 4 iulie 2003, Camera Deputaţilor fiind prima Cameră sesizată.

În raport cu obiectul de reglementare, proiectul de Lege face parte, în conformitate cu art. 73 din Constituţia României, din categoria legilor ordinare.

Proiectul de Lege a mai fost trimis spre avizare Comisiei juridice, de disciplină şi imunităţi, care l-a avizat favorabil în şedinţa din 31 mai a.c. La întocmirea raportului, Comisia a avut în vedere şi avizul favorabil al Consiliului Legislativ nr. 703 din 26 aprilie 2004. 

Document fundamental al cooperării bilaterale, Convenţia Consulară va facilita dezvoltarea relaţiilor bilaterale pe plan economic, comercial, turistic şi cultural-ştiinţific, constituind un instrument juridic esenţial pentru apărarea şi protecţia drepturilor şi intereselor persoanelor fizice şi juridice române.

 Înlocuind Convenţia Consulară dintre cele două state din 1972, documentul pune bazele unei cooperări deschise şi constructive, de natură a garanta normalizarea şi relansarea relaţiilor româno-ruse şi stabilind o relaţie modernă, în consens cu evoluţiile pe plan internaţional.

Convenţia este conformă cu Convenţia de la Viena din 24 aprilie 1963 privind relaţiile consulare şi cu celelalte convenţii consulare semnate de România cu alte state şi cuprinde, în principal, dispoziţii referitoare la modul de înfiinţare, organizare şi funcţionare a oficiilor consulare ale celor două ţări, funcţiile consulare, atribuţiile, facilităţile, privilegiile şi imunităţile funcţionarilor consulari


Luând în considerare cele de mai sus, Comisia pentru politică externă a hotărât, cu majoritate de voturi (21 pentru, o abţinere), avizarea favorabilă a proiectului de Lege şi propune ca acesta să fie supus, spre dezbatere şi adoptare, plenului Camerei Deputaţilor, în forma prezentată.


La lucrări au fost prezenţi 22 de deputaţi din totalul de 26 de membri ai Comisiei.

